ขู่ลงดาบสองลิเบอร์ตี้
ลิเบอร์ตี้แหกคอกคำสั่ง คปภ.เมินจ่ายค่าปรับกรณีแจ้งบัญชีเงินฝากเท็จ จันทรา ยันนโยบายตรวจสอบบริษัทประกันให้มั่นคง
16 เม.ย. 2554

ลิเบอร์ตี้แหกคอกคำสั่ง คปภ.เมินจ่ายค่าปรับกรณีแจ้งบัญชีเงินฝากเท็จ จันทรา ยันนโยบายตรวจสอบบริษัทประกันให้มั่นคง
คณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.อยู่ระหว่างดำเนินการร้องทุกข์กล่าวโทษ บริษัท ลิเบอร์ตี้ ประกันภัย เนื่องจากไม่มีการชำระค่าปรับตามกฎหมาย หลัง คปภ.ตรวจสอบพบว่า บริษัท ลิเบอร์ตี้ ประกันภัย จงใจแสดงข้อความอันเป็นเท็จ หรือปกปิดความจริงรายการบัญชีเงินฝากธนาคารที่ต้องบอกให้แจ้งในรายงานแสดงฐานะการเงินและกิจการของบริษัทประจำเดือน ต.ค. 2552 



จันทรา
ปัจจุบัน บริษัท ลิเบอร์ตี้ ยังคงถูก คปภ.สั่งให้หยุดรับประกันวินาศภัยเป็นการชั่วคราว ซึ่งมีคำสั่งห้ามดำเนินการมาตั้งแต่วันที่ 30 เม.ย. 2553 เนื่องจากยังค้างจ่ายค่าสินไหมทดแทนให้แก่ลูกค้าจำนวนมาก และเงินกองทุนขาด โดยกฎหมายกำหนดไว้ว่าจะต้องดำรงเงินกองทุนขั้นต่ำไว้ที่ 30 ล้านบาท
ขณะที่บริษัทประกันวินาศภัยจำนวน 5 แห่ง ยอมจ่ายค่าปรับกรณีฝ่าฝืนหรือไม่ปฏิบัติตามระเบียบของ คปภ.ตั้งแต่เดือน มี.ค. 2554 ประกอบด้วย บริษัท ส่งเสริมประกันภัย จ่ายค่าปรับ 4.25 แสนบาท เนื่องจากจัดสรรเงินสำรองสำหรับเบี้ยประกันภัยที่ยังไม่ตกเป็นรายได้ของบริษัทและเงินสำรองสำหรับค่าสินไหมทดแทนของบริษัทไม่ครบถ้วน 2 ครั้ง 
บริษัท ยูเนี่ยนอินเตอร์ ประกันภัย ถูกสั่งปรับ 1.96 หมื่นบาท เพราะไม่จัดส่งรายงานแสดงฐานะการเงินและกิจการของบริษัท 2 ครั้ง บริษัท ทิพยประกันภัย ถูกสั่งปรับ 1.76 หมื่นบาท เนื่องจากจัดส่งรายงานแสดงฐานะการเงินและกิจการของบริษัท 2 เดือนล่าช้ากว่าที่กฎหมายกำหนด 
บริษัท นวกิจประกันภัย ถูกสั่งปรับ 1.66 หมื่นบาท เนื่องจากจัดส่งรายงานแสดงฐานะการเงินและกิจการล่าช้ากว่าที่กฎหมายกำหนด บริษัท วิคเตอรี ประกันภัย (ประเทศไทย) ถูกสั่งปรับมากที่สุดเป็นเงินรวม 1.39 แสนบาท เนื่องจากทำความผิดหลายกรณี แยกเป็น กรณีจัดส่งรายงานแสดงฐานะการเงินและกิจการล่าช้ากว่าที่กฎหมายกำหนด ถูกสั่งปรับ 3.3 หมื่นบาท และจงใจแสดงข้อความเป็นเท็จ รายการอาคารที่ต้องแจ้ง ถูกปรับ 1.6 หมื่นบาท ไม่ลงรายการเกี่ยวกับธุรกิจของบริษัทในสมุดบัญชีภายใน 7 วัน ถูกสั่งปรับ 1.6 หมื่นบาท ไม่จัดเตรียมเอกสารให้เจ้าหน้าที่ตรวจสอบ ถูกสั่งปรับ 2 หมื่นบาท และจัดส่งเอกสารหลักฐานให้เจ้าหน้าที่ไม่ครบ ถูกสั่งปรับ 2 หมื่นบาท ย้ายสำนักงานใหญ่โดยไม่ได้รับอนุญาต ถูกสั่งปรับ 3.3 หมื่นบาท
ด้านนางจันทรา บูรณฤกษ์ เลขาธิการ คปภ. เปิดเผยว่า การกำกับดูแลบริษัทประกันภัยในปี 2554 จะเน้นการตรวจสอบเพื่อเสริมสร้างให้บริษัทประกันภัยมีความมั่นคงทางการเงิน ได้กำหนดให้เจ้าหน้าที่สรุปผลการตรวจสอบกรณีที่เกิดขึ้นเป็นรายสัปดาห์เพื่อประเมินความเสี่ยงได้อย่างรวดเร็วและมีประสิทธิภาพ 
นางจันทรา ยืนยันว่า แนวทางดังกล่าวจะทำให้ปรับปรุงแก้ไขความเสี่ยงของบริษัทได้อย่างรวดเร็ว และทุกบริษัทจะมีความมั่นคงเกิดประโยชน์แก่ประชาชนและธุรกิจประกันภัยเป็นอย่างมาก